ไฟเขียว‘กคช.’กู้เงิน ทำบ้านเอื้อฯ8.5พันล.
ครม.ไฟเขียว กคช.กู้เงินลงทุนรีไฟแนนซ์หนี้ “บ้านเอื้ออาทร” 8,500 ล้านบาท
9 พ.ค. 2555

ครม.ไฟเขียว กคช.กู้เงินลงทุนรีไฟแนนซ์หนี้ “บ้านเอื้ออาทร” 8,500 ล้านบาท 
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบให้การเคหะแห่งชาติ (กคช.) กู้เงินประจำปีงบประมาณ 8,500 ล้านบาท ตามที่ได้รับอนุมัติในแผนบริหารหนี้สาธารณะประจำปีงบประมาณ 2555 โดยให้กระทรวงการคลังค้ำประกันเงินกู้ 
สำหรับการกู้เงินดังกล่าว แบ่งเป็น 1.แผนการกู้เงินเพื่อลงทุนบ้านเอื้ออาทรระยะที่ 3-5 จำนวน 2,500 ล้านบาท 2.แผนปรับโครงสร้างหนี้ 8,500 ล้านบาท และ 3.แผนเงินกู้เพื่อดำเนินกิจการทั่วไปหรือเสริมสภาพคล่อง 500 ล้านบาท 
ทั้งนี้ กระทรวงการคลังเสนอข้อสังเกตให้ ครม.ทราบว่า โครงสร้างรายรับของ กคช.มาจากรายได้จากการขายบ้านเอื้ออาทร แต่ปัจจุบัน กคช.มีบ้านเอื้ออาทรรอจำหน่ายเพียง 3.76 หมื่นหน่วย หากจำนวนหน่วยการขายลดลงจะทำให้รายได้หลักของ กคช.มีความเสี่ยง และไม่เพียงพอกับค่าใช้จ่ายประจำและดอกเบี้ย 
ครม.หารือกันว่า เพื่อให้กคช.ยังคงมีรายได้หลักจากการขายบ้านเอื้ออาทร ควรอนุมัติให้มีการสร้างบ้านเอื้ออาทรในระยะต่อไป และคาดว่ากคช.จะเสนอโครงการสร้างบ้านเอื้ออาทรให้ครม.พิจารณาใน 12 สัปดาห์ข้างหน้า 
นอกจากนี้ กคช.รายงานให้ ครม.รับทราบงบดำเนินการ กคช.ปีงบ 2555 พบว่ามีงบดำเนินการ 2.03 หมื่นล้านบาท แบ่งเป็นรายจ่ายเพื่อดำเนินการ 3,144 ล้านบาท และรายจ่ายเพื่อชำระคืนต้นเงินกู้และดอกเบี้ย 1.71 หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า หนี้สาธารณะคงค้าง ณ สิ้นเดือน ก.พ. 2555 มีจำนวน 4.34 ล้านล้านบาท หรือคิดเป็น 40.57% ของผลิตภัณฑ์มวลรวมภายในประเทศ (จีดีพี) โดยเป็นหนี้ของรัฐบาล 3.14 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.03 ล้านล้านบาท และหนี้รัฐวิสาหกิจที่เป็นสถาบันการเงิน (รัฐบาลค้ำประกัน) 1.63 แสนล้านบาท เมื่อเปรียบเทียบกับเดือนก่อนหน้าหนี้สาธารณะลดลงสุทธิ 1.64 หมื่นล้านบาท
ทั้งนี้ ในจำนวนนี้ธนาคารเป็นหนี้รัฐวิสาหกิจที่ไม่เป็นสถาบันการเงิน และหนี้รัฐวิสาหกิจที่เป็นสถาบันการเงิน (รัฐบาลค้ำประกัน) ลดลง 3.88 หมื่นล้านบาท และ 4,057 ล้านบาท ตามลำดับ ในขณะที่หนี้ของรัฐบาลเพิ่มขึ้น 2.63 หมื่นล้านบาท ส่วนหนี้กองทุนเพื่อการฟื้นฟูฯ และหน่วยงานอื่นของรัฐนั้นไม่มีหนี้คงค้าง
สำหรับหนี้สาธารณะแยกเป็นหนี้ต่างประเทศ 3.23 แสนล้านบาท หรือ 7.44% และหนี้ในประเทศ 4.02 ล้านล้านบาท หรือ 92.56%